Generalforsamling i Geysir den 8. februar 2018

Sted: Gevninge Beboerhus, Gevninge Bygade 17, 4000 Roskilde
Kl.: 18.30

Før generalforsamlingen var der spisning med 28 tilmeldte.

Dagsorden:

Ad. 1 Flemming Ougaard blev valgt som Dirigent og kunne konstatere, at indkaldelse var sket i overensstemmelse med foreningens vedtægter.
Ad. 2 Formandens årsberetning for 2017.
2017 har været et stabilt år med den samme bestyrelse gennem flere år og med nogenlunde det samme antal medlemmer.
Mange af klubbens medlemmer samles ofte på klubbens bane for hygge, træning og undervisning. Men der er plads til flere tiltag, så hvis nogle af klubbens medlemmer har ideer som de vil dele med andre, så kom frem med dem.
Geysir banen bliver vedligeholdt af klubbens medlemmer. Det er både reparationer af klubhus. Lugning af bane samt slåning af græs. Der har i 2017 været kritik af græsslåningen af springbanen, hvor græsset til tider har været højt. I en periode var det pga. høslet og senere ferie mm. Bestyrelsen vil i 2018 stramme op om slåning af banen, men vil samtidig opfordre til medlemmerne, som vil bruge banen om at tage kontakt til Svend om evt. arrangementer. I den forbindelse efterlyser bestyrelsen en ansvarlig for vedligehold og indkøb af forhindringer til springbanen.
Ved sidste generalforsamling var der forslag om anlæggelse af en rundel. Bestyrelsen har forespurgt i andre klubber som har en rundel og det viste sig at den blev meget lidt brugt til formålet, men i stedet til indelukke for hestene. Hvis der stadig er interesse fra flere af Geysirs medlemmer tager bestyrelsen det op igen.
Juniorerne har haft lidt udskiftning, men heldigvis er nye unge kommet til og juniorudvalget har været aktive med undervisning, springtræning og stævnetræning. 24 til 26 juni blev der holdt ridelejr i Hedeland hvor 15 juniorer var med til de mange spændende aktiviteter som forældre og udvalg stod for. Igen i år var de gamle inviteret med til ridetur om søndagen hvor de unge viste vej i Hedelands dejlige område. Tak for det. Også stor tak til forældre og udvalg for det store arbejde.
Nationalparken holdt d. 6 maj indvielse af skjoldungernes land, ved museet i Gl.Lejre. 10 ryttere deltog. Efter div. taler var der skovtur i Ledreborg.
10. juni træningsstævne på Geysir banen hvor ca. 30 medlemmer deltog. Søren With var dommer og gav samtidig deltagerne en lille forklaring omkring deres ridt. Vejret viste sig fra bedste side og om aftenen sad alle ved et kæmpe langbord og spiste sammen. Det var som Geysir i gamle dage utroligt hyggeligt. Stor tak Hanne Eliasen som stod i spidsen for stævnet, men også til de fantastiske hjælpere som stod for alt det praktiske med kaffe, indkøb mm. Og ikke mindst til dem som leverede kage til kaffen og var med i konkurrencen om den bedste kage.
Holdet bag træningsstævnet vil igen d. 5-6. maj lave træningsstævne på Geysir banen med fællesspisning lørdag aften hvor også de af klubbens medlemmer som ikke deltager i stævnet og er velkommen til at være med.
Geysir Master i Hedeland d. 15. september var i år kun 1 dags stævne uden finaler. Ca . 90 ryttere deltog og alt forløb godt. Med det store antal ryttere som deltog, vil Geysir igen i 2018 afholde en dags stævne i Hedeland. Rent praktisk er det også lettere at få dommere og frivillige hjælpere til at komme kun en dag.
Stor tak til Annie Rach som var stævneleder. Igen i år havde Annie sine tro hjælpere omkring sig og som før, under og efter stævnet ydede en kæmpe indsats. Stor tak til alle som var med til at få det hele til køre.
Søndag d. 12. november deltog 20 ryttere, i den nu traditionsrige ridetur på Ledreborg. I år var noget af ruten meget smattet, men med enkelte ændringer på ruten kom alle igennem. Efter turen var der frokost på Fasaneriet hvor 28 medlemmer deltog og igen i år serverede restauranten en meget fin buffet som var med til at skabe en meget god stemning blandt medlemmerne.
Geysirs hjemmeside mangler opdatering, bestyrelsen søger i den forbindelse efter en person med interesse for dette arbejde og som kunne tænke sig at holde hjemmesiden ved lige.
Som man senere kan se af regnskabet er klubbens økonomi god og stævnet i Hedeland har i år været med til årets overskud. Det er bestyrelsens holdning at vi forsat skal have en god økonomi i foreningen, men i år vil vi åbne kassen lidt på klem og yde tilskud til bla. Træningsstævnet og en fællesridetur. Geysir´s juniorer er også velkomne til at ansøge bestyrelsen om økonomisk tilskud til arrangementer mm.
Til slut vil jeg takke bestyrelse og de mange hjælpere som er med til at få Geysir til at fungere og hvor stadig nye medlemmer har lyst til komme.
Henning Nevers
Formandens beretning blev taget til efterretning og godkendt.
Ad. 3: I Hanne Ryttergaards fravær gennemgik Svend regnskabet. Regnskabet viste et godt overskud som primært kom fra afholdte stævner og lidt mindre udgifter. På spørgsmålet om foreningens formue kr. 253.561,41 oplyste Formanden i sin beretning at Bestyrelsen havde og vil tage flere økonomiske initiativer til glæde for medlemmerne. Det er ikke bestyrelsens ønske, at have ”en pengetank”, regnskabet blev godkendt. Ved en fejl var budgettet ikke blevet medsendt regnskabet, dette beklager Bestyrelsen.
Ad. 4 Der var ikke indkommende forslag.
Ad. 5 Kontingentet blev fra bestyrelsen foreslået uændret kr. 250,00 for voksne og kr. 150,00 for juniorer og dette blev godkendt.
Ad. 6 Genvalgte til bestyrelsen: Barbara Højlund, Hanne Ryttergaard og SvendHemmingsen.
Ad. 7 Valgt til suppleanter: Lene Adser og Lotte Stegeager
Ad. 8 Genvalgt til revisorer: Lise Kjergaard og Lisbeth Grening.
Ad. 9 Diverse udvalg:
Juniorudvalg: Kirsten Nevers, Karen Nevers, Barbara Højlund, Mette Krog, Augusta Bjørk Krog, Rikke Mai Vestmar, Linea Levin-Jensen, Anna Levin-Jensen. Conny Larsen og Frida Søborg Larsen
Stævneudvalg: Annie Rasch, Anna Levin-Jensen, Linea Levin-Jensen og Julie Clauding
Baneudvalg: Pernille Thorsen, Maibritt A. Westh, Pernille Hagbard Petersen ogSvend Hemmingsen.
Ad. Hoc aktiviteter: Alridstævne den 25./26. august: Tovholder Maibritt A. Westh
Træningsstævne den 5./6. maj 2018. Tovholder Hanne Eliasen
Geysirmaster den 22. september 2018: Tovholder Annie Rasch
Ad. 10: Der blev udtrykt ønske om springundervisning, Bestyrelse ser på muligheden for dette.
Den 26. maj 2018 er der aktivitesdag i Gevninge og Geysir plejer at deltage, Hvis nogen ønsker, at deltage så kontaktes Kirsten Nevers på kirsten.nevers@gmail.com
Flere fandt det ikke logisk, at forslag til Generalforsamlingen skulle være Bestyrelsen i hænde den 01. november når indkaldelsen først blev udsendt ca. en måned efter. Bestyrelsen vil kikke på vedtægterne og se om de kan moderniseres.
Der blev givet udtryk for, at brugerne af ridebanen skal huske samler gødning op og sætter springmateriellet på plads. Der er værktøj og trillebør ved skuret.
Tanja oplyste, at der var initiativ i gang for at anlægge et ridespor i tidligere grusgrav Lynghøjsøerne ved Svogerslev. Arbejdet med etablering samt omkostninger skal udføres/betales af frivillige/foreninger. Til evt. markering blev talt om pinde med Geysir logo og evt. samarbejde med nationalparken. Tanja vil oplyse nærmere når planlægningen er endelig.
Tanja fortalte om visionerne for Hedelandsprojektet som omfatter ridebane, ridehus og servicefaciliteter. Baneanlægget skal udføres i DI regi og omkostningerne afholdes af DI og klubberne på Sjælland ca. kr. 600.000,-. Styregruppen i Hedeland har opfordret Geysir til et sponsorat. Der var stor tilslutning til et sponsorat fra Geysir og Bestyrelsen tager dette med til næste Bestyrelsesmøde.
Fra nye medlemmer blev givet udtryk for, at der var en ”speciel” jargon mellem gamle medlemmer og det til tider kunne være svært at forstå. Flere gav deres mening til kende og bestyrelsen vil drøfte det ved næste bestyrelsesmøde. Fra bestyrelsen blev der givet klar udtryk for, at nye medlemmer skal introduceres godt og det skal være rart at være medlem i Geysir.
Liste med hjælper der kan tilkaldes ad hoc efterlystes, den udsendes med referatet fra første bestyrelsesmøde.
Hvis nogen har gode forslag/ideer til arrangementer eller andet, men ikke ønsker at stå med det alene så skal de bare kontakte Svend Hemmingsen som så vil være behjælpelig.
Ordstyrer Flemming takkede for god ro og orden og afsluttede Geysirs generalforsamling 2018.
Referat: Svend Hemmingsen